
  Dievčatám s krehkými snami.


  Ste rovnako mocné!


  


  


  Prológ


  Adena


  


  


  Pred piatimi rokmi


  


  Ženie sa za mnou najväčší chlap, akého som kedy vôbec videla.


  Dobre, možno preháňam. Mama mi vždy vravievala, že je prekliatie, keď je niekto obdarený takou prehnanou predstavivosťou ako ja.


  Nevyhlasovala by som však, že je najväčší chlap, akého som kedy videla, keby naozaj nebol hodný tohto prvenstva. Preto sa odvážim obzrieť ponad plece. Ďalej sa však vyhýbam vozíkom a nohami utopenými v čižmách preskakujem krivolaké dlažbové kocky. Mama povedala, že do tých topánok dorastiem, ale ja na ten deň stále čakám.


  Áno, ten chlapisko je rozhodne ako obor. Hornú polovicu tváre mu síce zakrýva biela maska, ale vidím, že líca má červené a zakaždým, keď zafučí, zvraští pery.


  Keď sa znovu zvrtnem k ulici, ktorá sa rozprestiera predo mnou, zamotaný prameň vlasov ma šľahne po tvári. Niekoľko kučier mi vojde do úst, lebo vietor sa cestou za niečím dôležitejším rozhodol útočiť aj na Lúpežnícku ulicu. Zdvihnem ruku, aby som si odhrnula neposlušné pramene, ale vtom si spomeniem, prečo vlastne utekám pred Imperiálom.


  Medzi prstami zacítim lepkavý med, ktorý lenivo vyteká z medovej buchty zovretej v mojej dlani. Možno by mi prvá krádež aj prešla, keby som nezakopla o stojan, z ktorého som sa snažila buchtu ukradnúť.


  Potom sa to celé už len zhoršovalo.


  Začala som sa oduševnene ospravedlňovať, že som kradla, a potom som sa zvrtla na päte a chcela som utiecť. Vtedy si ma všimol predavač a následne aj Imperiál, a teraz sa všetci na obchodnej ulici dívajú na scénu, kde som hlavnou hviezdou.


  Imperiálovi ani kráľovi, ktorému slúži, však nezáleží na tej spálenej buchte, ktorú som tak nešikovne ukradla. Nie, naháňa ma na výstrahu pre iných. Chce ma odviesť k zakrvavenému miestu v strede Lúpežníckej. Imperiáli majú totiž radi svoje biče a ja mám rada medové buchty. Z nejakého dôvodu však hladné dievčatá nie sú v práve.


  Muži, ženy aj deti, ktoré sa ponevierajú okolo, mi uskakujú z cesty, hoci väčšinu z nich nevyvedie z miery, keď sa predieram medzi nimi. Lúpeže na Lúpežníckej vôbec nie sú zriedkavé. Kľučkujem pomedzi vozíky a predavači mi nadávajú, hoci sa hlasno ospravedlňujem každému, kto o to stojí.


  Asi je to tá najhrozivejšia vec, akú som kedy urobila.


  Keď som sa pokúsila ušiť plisovanú sukňu, tiež ma to síce desilo, ale v porovnaní s tým, čo si pre mňa pripravil tento Imperiál, sú pichľavé ihly slabý odvar.


  Pozriem sa na medovú buchtu v ruke, ktorá je taká lepkavá ako vždy.


  Čo to do mňa vošlo?


  S krikom sa ospravedlním žene, ktorá mi uskočí z cesty, ale jej nadávka na moju adresu ma zjavne prehluší.


  Hlad. Presne to do mňa vošlo.


  Nemám rada, keď mi niekto nadáva. Keby ma tí ľudia, ktorí na mňa teraz vrieskajú, naozaj poznali, som si istá, že na väčšinu z nich by som urobila za iných okolností celkom dobrý dojem.


  Obzriem sa na obra vo svojich pätách a vlasy sa mi pri tom zošmyknú cez plece. Tvár má stále červenú, lebo za mnou vytrvalo uháňa.


  No, rozhodne to nie je Blesk, tým som si istá.


  Znovu sa pozriem pred seba a vtedy ma upúta akýsi strieborný záblesk.


  V ceste mi stojí nejaké dievča a zvedavo hľadí na dve postavy, ktoré sa k nemu rútia. Hlavu mu zaplavujú strieborné pramene a padajú mu na chrbát. Ak z tejto situácie vyviaznem bez ujmy, jednoznačne musím nájsť látku s podobným trblietavým odtieňom.


  Obdivujem jeho vlasy, kým sa neocitne priamo predo mnou. Neuhlo sa a ja sa nechystám spomaliť. Skôr než si to stihnem rozmyslieť, vrazím doň.


  Vlastne prebehnem cezeň.


  Keď sa nám telá stretnú, necítim nič. Akoby som prešla na druhú stranu ulice cez nejaký prízrak. Ani sa neobzriem, kým za sebou nezačujem na dlažbových kockách žuchnutie. Kútikom oka zazriem, ako Imperiál narazí tvárou o zem a dievča vyrazí za mnou.


  „Nezastavuj!“ skríkne a ani sa nesnaží potlačiť úsmev, ktorý sa mu tisne na pery. Ja sa zmôžem len na zadychčaný smiech a ďalej nútim svoje unavené nohy, aby sa hýbali rýchlejšie.


  Dievča beží popri mne a napokon ma zatiahne do úzkej uličky, kde sa vyhýbame skupinkám ľudí bez domova. „Tadiaľto,“ zavelí a ťahá ma za ruku. Prešmykneme sa niekoľkými tmavými uličkami a napokon sa oprieme o špinavý múr a lapáme po rovnako špinavom vzduchu.


  Ono si obzerá mňa a ja jeho.


  Akoby medzi nami zavládlo zvláštne porozumenie. Akoby sme obe našli niekoho rovnako osamelého.


  Dievča sa pozrie na medovú buchtu, ktorú stále zvieram v dlani, a nadvihne obočie. „Kradla si prvý raz?“


  „Tak veľmi je to vidieť?“ usmejem sa nesmelo.


  Pokrčí plecami. „Človek by si myslel, že Prízrakári budú v útekoch lepší.“


  „Vidíš,“ vzdychnem si. „To som si myslela aj ja. A, aha, kam som sa dostala!“ Na chvíľu medzi nami zavládne ticho a potom vyhŕknem: „Och, naozaj neviem, čo si tam robila, ale ďakujem za pomoc.“


  Usmeje sa na mňa. „Nebolo to nič zložité. Len som vystrčila nohu. V skutočnosti to bola chyba toho Imperiála, že sa o ňu potkol.“


  Zasmejeme sa. Zavládne medzi nami príjemný pocit spolupatričnosti. Chichocem sa prvý raz po dlhom čase a v hrudi sa mi pri tom rozleje teplo. Vlastne je to prvýkrát, odkedy sa stalo to s mamou.


  Zdvihnem ruku a vystrčím medzi nás medovú buchtu. „Rozdelíme sa?“ Keď zamávam dievčine sladkosťou pod nosom, znovu sa rozosmeje.


  „Mám si dať buchtu ochutenú tvojím potom?“


  „Och, to nič nie je,“ zamumlem, lebo si hneď odhryznem. „Keď som sa snažila zošiť korzet, potila som sa viac.“


  Zdá sa, že ju moje vyhlásenie veľmi rozrušilo. „Načo potrebuješ korzet?“


  „Nanešťastie,“ vzdychnem si smutne, „ho nepotrebujem. Ale bohatší ľudia áno.“


  Zažmurká na mňa. V modrých očiach sa niečo pohne a dôjde jej to. „Predávaš oblečenie?“


  Obzerám si špinavú košeľu, ktorá jej visí na pleciach, a nohavice napchaté do čižiem. „Hej. Zdá sa, že aj tebe by sa nejaké zišlo.“ Dlaňou jej prejdem po rukáve a cítim, ako jej drsná látka odiera kožu. „Nie, toto teda vôbec nie je dobré.“


  „Teraz sa musím sústrediť na kradnutie jedla,“ zašomre.


  Ovládne ma vzrušenie a cítim, ako mi buble v hrdle a mení sa na tlmený výkrik. „Ty kradneš? Kradneš dobre?“


  „Či kradnem dobre?“ zopakuje pochybovačne.


  „No, to, čo som teraz predviedla, bolo dosť zlé.“ Rýchlo súhlasne prikývne. „Takže ty dokážeš to, čo som urobila ja, ale lepšie?“


  „Všetko je lepšie než ten tvoj pokus,“ povie s pobaveným úsmevom. „Ale áno, kradnem dobre.“


  „Skvelé,“ vyhŕknem radostne a vystriem k nej ruku, v ktorej nedržím svoj ukradnutý poklad. „Som Adena.“


  Potrasie mi rukou, ale zrejme len preto, aby mi vyhovela. „Paedyn.“


  „Tak teda, Paedyn,“ roztrhnem popučenú buchtu a polovicu jej podám, „podľa mňa by z nás bol skvelý tím.“


  Napchá si kúsok cesta do úst. „Takže ty budeš šiť a ja kradnúť? Budeme sa deliť o peniaze aj o jedlo?“


  „Presne.“ Na chvíľu zaváham. „Teda ak nechceš tráviť svoj čas aj na krajšom mieste, než je geto…“


  „Už nie,“ vyhŕkne rýchlo. „Takže budeme tím?“


  „Tím.“ Usmejem sa na ňu a potom si ju premeriam od hlavy po päty. „A moje prvé zadanie bude ušiť ti niečo menej príšerné.“


  „Hej, lebo to je najdôležitejšie,“ zasmeje sa.


  Znovu si odhryznem z buchty, a keď sa mi sladký med rozplynie na jazyku, spokojne zahmkám. „A tvoje prvé zadanie je zohnať viac takých buchiet,“ zamrmlem s plnými ústami.

  Makoto


  


  


  


  Jej meno je na zozname mŕtvych.


  Zažmurkám do ostrého svetla a skúmam každé meno napísané atramentom na plagáte. Okrem nej je tam ešte osem ľudí, sotva si ich však niekto všimne, keďže zoznamu kraľuje princovo meno. Náš budúci Ochranca však ľahko ujde smrti, ktorá čaká ostatných súťažiacich. Tieto Čistky sú totiž pre Elitných, ako je on. Nie pre Elitných, ako je ona.


  Znovu si prezriem zoznam, ale nijaké ďalšie meno mi nič nehovorí. Nikdy som nesledoval, ktorí Elitní získajú taký vplyv, že sa im podarí dostať do Čistiek.


  Ktosi do mňa strčí plecom a potom ma zasypú ďalšie údery rôznych končatín. Lúpežnícka je plná spotených tiel, všade sa ozývajú oslavné výkriky. Sú to len ďalšie dôvody, pre ktoré by som bol najradšej hocikde inde, len nie tu, v gete kráľovstva Ilya. Mám čo robiť, aby som sa prepchal cez preplnenú ulicu, nikto si ma totiž nevšíma. Všetci sa radujú z každého súťažiaceho, ktorý bude reprezentovať Lúpežnícku.


  Pretlačím sa cez dav a nevšímam si ich oslavy.


  Podarilo sa im len to, že poslali niekoľkých Všedných a Defenzívnych Elitných na smrť.


  A jednou z nich je aj ona.


  Mal som to však byť ja. To ja som mal zomrieť hroznou smrťou. Mal som zomrieť osamote. Mal som jednoducho zomrieť.


  Výkriky na počesť šiestych Čistiek mi zvonia v ušiach a každé slovo mi pripomína, že som neurobil vôbec nič.


  Celý život som sa skrýval v jej tieni. Skrýval som sa pred životom. A teraz ju tam vybrali len preto, lebo ona robila presný opak. Ľudia ju poznajú, páčia sa im jej pouličné predstavenia, ktoré im ako Závojníčka predvádza. Napriek tomu ju odsúdia na smrť, ale tvária sa, že to je pocta.


  Je Defenzívna, takže je mŕtva.


  Musím ju nájsť.


  Ruky mám pokryté uhoľným prachom a kožené oblečenie sa mi lepí na spotené telo, akoby som stále kladivom búšil po oceli nad spaľujúcim ohňom. Pracoval som celú noc a pokračoval by som doteraz, keby ma ten rozruch nevylákal z dielne.


  Mal som ju ísť pozrieť včera večer. Mal som byť pri nej, keď to zistila.


  Teraz sa prepchávam cez dav ľudí a hľadám ju, kým nie je neskoro. Premeriavam si plnú ulicu a všimnem si koč, ktorý hrkoce na jednom jej konci. So škrípaním zastane. Kone sú zrejme rovnako netrpezlivé ako pohonič, ktorý sa nevie dočkať, kedy unikne z geta.


  Dobre viem, aké to je.


  Hustý dav ma začne postrkovať dopredu a pomaly sa hrnie ku koču. Obkolesí ho, akoby tam ktosi ponúkal odvoz zadarmo z tejto diery. S nevôľou sa nechám strhnúť davom a zrazu si všimnem, ako lezie do koča.


  Imperiál jej pomáha vystúpiť po schodíkoch a Hera mu svojsky ostýchavo ďakuje, akoby ju práve neviedol na istú smrť. Posledné, čo vidím, kým ju pohltia štyri steny a usadí sa do koča, sú jej lesklé čierne vlasy.


  Svet akoby stíchol, akoby sa točil pomalšie s každým ďalším rozochveným nádychom, ktorý sa mi podarí urobiť.


  Nerozlúčil som sa.


  Palcom prejdem po kostrbatej jazve, ktorá mi pretína pery. Nahmatám ju presne ako v deň, keď sa môj život zmenil na tajomstvo. Známy pocit otupenosti sa mi rozlieva v tele a napĺňa ma horkosťou.


  Chcem sa otočiť, lebo nedokážem sledovať, ako ju odvádzajú na smrť.


  Vtedy mi však do očí udrie záblesk striebornej.


  Nakuknem ponad desiatky hláv roztrúsených po ulici a sledujem, ako kráča ku koču. Jej vlasy mi prezradia, o koho ide.


  Takže toto je tá slávna Strieborná spasiteľka.


  Príbeh o tom, ako zachránila princa Kaia, sa dostal do uší aj mne. To len dokazuje, aká je pre obyvateľov v gete dôležitá. Možno som skeptický alebo som jediný rozumný človek v okolí, ale mňa tou bitkou s Paralyzérom vôbec nepresvedčila. Nedokázal ju vyhrať predsa ani budúci Ochranca.


  Ja viem presne, aké to je v Kaiovej koži.


  Sledujem, ako sa štverá do koča, a potom moju pozornosť upúta nejaká postava, ktorá vyskakuje, aby lepšie videla cez dav a tmavé kučery sa jej pri tom natriasajú. Ruky má zdvihnuté a oduševnene máva na Striebornú spasiteľku. Kričí niečo od srdca a vyzerá to tak, že sú to slová na rozlúčku, ktoré si však adresátka nikdy nevypočuje.


  Nakloním sa ponad dve mladé ženy, ktoré príšerne falošne skandujú, aby som mal výhľad na zvyšok ulice. Žmurkám a usilujem sa zachytiť tvár dievčiny, ale stále neúnavne poskakuje. Zdá sa mi niečím povedomá, akoby ma toto stvorenie s neutíchajúcou energiou už predtým poctilo svojou prítomnosťou.


  Keď mi to dôjde, zagúľam očami.


  Och, presne viem, o koho ide. Vlastne by som ju mohol zaradiť na svoj nekonečný zoznam dôvodov, pre ktoré by som nemal vychádzať z dielne.


  Kupoval som zásoby od obchodníka, ktorý sa na peniaze tešil tak veľmi ako ja na návrat do svojej milovanej kôlne. Bez štipky elánu a s balom kože pod pazuchou som kráčal preč, keď som začul ten najabsurdnejší nadšený obchodnícky prejav.


  Vtedy som ju zbadal. Kučeravé vlasy jej poskakovali zakaždým, keď energicky naklonila hlavu. Okolo nej sa kopilo množstvo rôznych látok a ona opisovala obyčajnú modrú košeľu desiatkami zbytočných slov.


  Možno som s ňou prehodil pár slov, ale naša debata pre mňa nebola natoľko zaujímavá, aby som teraz strácal čas a usiloval sa spomenúť si na ňu.


  Bolo to síce pred niekoľkými týždňami, ale niet pochýb, že dievča, ktoré teraz predo mnou šialene máva rukami, je tá krajčírka, ktorá predáva na rohu ulice.


  Okrem toho je Prízrakárka. To je všetko, čo o nej viem. Teda viem ešte to, že mimoriadne rada rozpráva.


  Sledujem, ako Striebornej spasiteľke posiela vzdušné bozky. Je ich toľko, že podľa mňa každú chvíľu omdlie, lenže nič také sa nestane, a tak sa ďalej dívam na tie milé prejavy náklonnosti k tomu dievčaťu.


  Úprimnosť v každom výkriku a v každom zamávaní sa nedá prehliadnuť. Táto krajčírka pozná Striebornú spasiteľku, a podľa všetkého dosť osobne. Zrejme ju pozná natoľko, že by pre ňu urobila čokoľvek.


  Myšlienky mi víria v hlave a v momente sa začne rodiť môj impulzívny plán. Zrejme nikdy nemal opustiť hranice mojej mysle, nieto ešte aby sa zrealizoval.


  No mohlo by to fungovať.


  Presne to si človek zvyčajne pomyslí tesne predtým, ako sa všetko pokašle.


  Potom však namietne, že sa to nemohlo pokašľať viac.






2

Adena







Spoločnosť mi robia iba kúsky látok.

Celé to znie ešte depresívnejšie, než to v skutočnosti je. Je to len chvíľkový pocit osamelosti. Keď sa Pae vráti z Čistiek, ďalej bude nečujne spávať po mojej ľavici. Nepripúšťam si nijakú inú možnosť.

Pri pomyslení na priateľku sa prevalím, aby som jej nechala dosť miesta na pokojný spánok. Odmietam obsadiť aj jej miesto, preto naň radšej nakopím látky. Povedzme, že je to ako pamätník. Nie však taký depresívny na počesť zosnulých, ale skôr taký s odkazom: „Chýbaš mi a neboj sa, držím ti tu miesto“.

V pevnosti je dnes trochu prievan, ale možno je to preto, lebo sme ju ako trinásťročné pozliepali z desiatok rozličných predmetov. Odrazu ma premôže nutkanie prerobiť náš domov a na spánok už ani nepomyslím. Pae si zaslúži vrátiť sa do oveľa krajšej pevnosti. Hoci ak sa jej podarí tie Čistky vyhrať, zrejme si bude môcť kúpiť polovicu geta.

Bolo by to výnimočné, keby sa jej podarilo zvíťaziť v prehliadke sily Elitných, hoci ona Elitná nie je. Ak by to však mala nejaká Obyčajná dokázať, jednoznačne je to Pae. Všetkých by oklamala schopnosťami „Média“, lebo keby mi to sama neprezradila, zrejme by som jej doteraz verila, že si vie prečítať ľudí.

Zaborím sa do prikrývky a v mysli mi víria rôzne nápady. Nakoniec sa rozhodnem, ako pevnosť vyzdobím, aby som ju prekvapila. Takto ju obdarím.

Ani som si neuvedomila, že som zaspala, kým ma na čele nepošteklí lúč slnka.

Pretočím sa a tvár zaborím do kopy ústrižkov látok. Zistím, že je to celkom pohodlné, kým ma vlákna nezačnú štekliť v nose. Keď dokýcham, sadnem si a odhrniem si ofinu nalepenú na čele. Ospalým očiam síce chvíľu trvá, kým sa rozlepia, no okamžite si všimnem, že miesto vedľa mňa je prázdne.

Zaváham a odrazu neviem, čo mám v pevnosti robiť. Posledných päť rokov som musela Paedyn každý deň vytrvalo budiť. Trochu som sa asi vyžívala v tom, že som prvý človek, ktorého vždy ráno uvidí. Aj keď táto úloha nebola ako lízať med; moja priateľka je totiž tvrdohlavá, ešte aj keď spí.

Napokon sa postavím, hoci najradšej by som bola, keby som sa k tomu nemusela tak veľmi odhodlávať. Prezlečiem si jedno príliš veľké tričko za iné a pokúsim sa prstami prehrabnúť kučery, ktoré sa mi celkom zamotali, keď som sa v noci prehadzovala. Napokon sa však vzdám ako každý deň. Zaradila som to do svojej každodennej rutiny.

Vlasy si napokon stiahnem do strapatého drdola na zátylku, zhrabnem plnú náruč oblečenia a prejdem cez bariéru, ktorú nazývame pevnosť.

Keď vykročím na Lúpežnícku, slnečné lúče šteklia strechy rozpadávajúcich sa obchodov, zakrádajú sa po múroch a rozlievajú sa po chodníku. Pri takomto výhľade sa usmejem a potom nečujne pozdravím tú žiarivú hviezdu. Vždy sme si boli blízke. Neviem to vysvetliť, ale sme akosi prepojené.

Prejdem okolo niekoľkých obchodníkov, ktorí si pripravujú vozíky, a usmejem sa na tých, ktorí moje gesto aj ocenia.

Aj toto je moja rutina.

Som už takmer na rohu, keď ku mne zavanie vôňa čerstvého cesta. Môj žalúdok sa začne hlasno sťažovať a šomrať na nedostatok jedla. Moje nohy ho zjavne poslúchnu, lebo ma donesú rovno k miestu, odkiaľ sa tá vôňa šíri.

Pevnejšie zovriem oblečenie v náručí a postavím sa pred vozík obchodníka plne naložený medovými buchtami. Chlapík mi krátko kývne hlavou a ja sa milo usmejem, hoci nemám nijaké nekalé úmysly, lenže toto pokušenie akoby bolo stvorené priamo pre mňa. Žalúdok nalieha a ruky chcú nenásytne uchmatnúť kus cesta s polevou.

Kradnutie mi nikdy nešlo, preto som túto činnosť vždy radšej prenechala Pae. No tá ma tu nechala aj s mojím hladom a zároveň umlčala hlas zdravého rozumu. To je nebezpečná kombinácia. Ani čoby som od hladu celkom ohlúpla.

Keď sa obchodník otočí chrbtom, história sa zopakuje.

Ukradnem medovú buchtu.

Med mi preteká pomedzi prsty a ja mám déjà vu. Hľadím na lesklú hmotu vo svojej dlani a usilujem sa udržať kopu oblečenia v jednej ruke. Pomaly sa otočím, pošepky sa ospravedlním naoko milému mužovi a odstúpim od vozíka.

Vtedy sa mi však z kopy zošmykne zelená plisovaná sukňa, ktorú som zošívala celé hodiny, a spadne za mňa. Zvrtnem sa na päte, zohnem sa, aby som ju zdvihla, lenže predavač si ma všimne a…

„Hej, máš na to peniaze, slečna?“

Rozbehnem sa.

Som hrozná osoba, ktorá kradne a navyše uteká pred následkami. Teda niežeby Pae bola hrozná osoba. Ja na to jednoducho nie som stvorená. Z takýchto strašných činov ma hryzie svedomie.

„Mrzí ma to!“ zakričím, keď trielim dolu ulicou. „Som si istá, že buchta je chutná a rozhodne stojí za tie peniaze, ktoré nemám!“

Kľučkujem cez čoraz väčší dav a cítim, ako sa mi oblečenie s každým prudkým krokom šmýka z ruky. Tváre ľudí okolo síce vidím rozmazane, ale všimnem si jednu napoly zakrytú bielou maskou.

Skvelé. Všimol si ma Imperiál.

Presne ako pri rovnakom zločine pred piatimi rokmi.

Aj by som sa zasmiala nad vlastnou hlúposťou, lenže tentoraz tu nie je Paedyn, ktorá by ma zachránila, preto ďalej bežím sama, aby som nemusela pykať za svoj zločin.

Imperiál ma prenasleduje a kričí, aby som zastala. Prinútim sa ignorovať jeho hrozby a ďalej trielim známou uličkou, v ktorej je ukrytá naša pevnosť. Fyzicky ma bolí, keď musím oblečenie odhodiť do slepej uličky. „Vrátim sa po teba!“ zakričím upokojujúco a zavriem oči, aby som sa nemusela dívať, ako moje milované výtvory padajú na špinavé dlažbové kocky.

Zbavím sa tej hrče, bežím po ulici a v duchu si nadávam za to, čo som urobila. Napriek tomu do seba natlačím časť buchty, aby som aspoň zmenšila usvedčujúci dôkaz.

Prebehnem niekoľkými väčšími aj menšími uličkami a robím, čo môžem, aby som sa svojím lupom nezadusila. Imperiál mi je stále v pätách, keď sa vrhnem za roh a…

Okolo tela sa mi ovinú dlhé ruky a akýsi cudzí človek si ma pritiahne k sebe. Vzhľadom na to, aký je neznámy za mnou mohutný, je môj pokus vyslobodiť sa celkom márny. Chcem zakričať na hocikoho, kto by si ma všimol a mohol mi pomôcť, ale ústa mi zakryje dlaň. Cítim z nej sadze, ktoré ma šteklia v nose.

Neznámy ma odzadu ťahá čoraz ďalej, napokon však narazí do múru a…

Prejde priamo cezeň a ja musím urobiť to isté.

Na druhej strane múru sa zapotácam a podlomia sa mi kolená. Svalnatá ruka ma však zdvihne zo zeme skôr, než na ňu narazím tvárou. Veľká dlaň mi stále zakrýva nos a ústa a ja sa zúfalo usilujem vyslobodiť, aby som zo seba mohla vysypať všetko, čo mám na srdci.

Vtedy mu kýchnem do dlane.

„Doriti!“

Zloží ma na zem a odstrčí ma od seba, pričom v nose ma stále páli z prachu na jeho dlani. Zhlboka sa nadýchnem a otočím sa k nemu tvárou. Pokúšam sa utriediť si myšlienky a ovládnuť emócie.

Nedarí sa mi však ani jedno, lebo len čo sa zvrtnem na päte, drsne zašepkám: „Tiež si Prízrakár?“

Keby som mala v hlave jedinú rozumnú myšlienku, aj tá by zmizla vo chvíli, keď som sa naňho pozrela.

Ak existuje Boh, tento muž je určite dôkazom, že má svojich obľúbencov.

Predstavujem si, že keby ma niekto bodol, vyrazil by mi dych rovnako ako pohľad naňho. Je taký krásny, až ma prepichol ako čepeľ. Pôsobí presne tak ostro a chladne.

Odrazu mi začne byť akýsi povedomý.

Zdvihnem hlavu a pozriem sa mu do tmavých očí a potom pohľadom prejdem po lícnych kostiach pod nimi a po priehlbinke nad hornou perou a vtedy mi zrak padne na jazvu, ktorá mu pretína pery. Od tváre nadol je ukrytý v hrubom, sčasti koženom oblečení, no aj tak vidím, že je až pôsobivo mohutný. Tmavé rukávy má ledabolo vyhrnuté až po lakte a odhaľujú svalnaté predlaktia fľakaté od čierneho prachu, z ktorého…

„Kýchla si mi do dlane.“ Vystrie ku mne ruku a ja na ňu neveriacky zažmurkám.

„No…“ Oblieva ma horúčava, pričom rýchlo hľadám správne slová. „To tvoja ruka ma rozkýchala.“

„Ale nevrav. Nevšimol som si,“ povie s neochvejným sarkazmom a utrie si dlaň do nohavíc na boku stehna.

Keď začujem jeho tón, trochu zmeraviem, no len čo si spomeniem, aký prvý dojem som zanechala, nasilu sa usmejem v nádeji, že mi úsmev opätuje. „Takže,“ začnem pomaly rozhovor, „si Prízrakár?“

Zdvihne neokýchanú ruku a dlhými prstami si prehrabne tmavé vlasy. Má ich rozdelené cestičkou, strapaté a zrejme dosť dlhé na to, aby sa mu dali aspoň čiastočne stiahnuť do chvosta. Keď si však pramene odhrnie z tváre, všimnem si, že medzi našuchorenými čiernymi vlnami sa skrýva jeden strieborný prameň.

Srdce mi zamrie, hneď si spomeniem na Pae.

„To, že som prešiel cez múr, ti ako dôkaz nestačilo?“ spýta sa nevzrušene a konečne sa mi pozrie do očí.

Pochybujem, že v dohľadnom čase mi venuje úsmev, nehovoriac o milých slovách. To ale neznamená, že sa prestanem snažiť o jedno či druhé.

„Prepáč. Len som nikdy predtým nestretla iného Prízrakára.“ Usmejem sa, hoci on akoby mal tvár vytesanú z kameňa. „Teda, vedela som, že nejakí existujú. Nie som taká výnimočná, aby som bola jediná, hoci…“

„Dokelu, pozri, možno je to, kam tým smeruješ, neskutočne zaujímavé, lenže musíme prejsť k veci.“ Pokojne prikývne a venuje mi pohľad, ktorý sám zrejme vníma ako súcitný. „Takže ti dovolím položiť mi ešte jednu otázku a potom ti všetko vysvetlím.“

Prekvapene naňho zažmurkám, lebo ma celkom zmiatol. „Prosím?“

Nadvihne obočie. „Si si istá, že si sa chcela spýtať práve toto?“

„Č-čo mi chceš vysvetliť?“ vyhŕknem. „O čo ide?“

